Adrianus II was die 106de pous van die Rooms-Katolieke Kerk. Pous Adrianus II is gebore in 792 in Rome uit die adellike geslag van die Colonna, die seun van biskop Talarus. Twee vorige pouse Pous Stefanus II en Pous Sergius II is ook uit die familie. Pous Gregorius IV maak hom kardinaal van Sint Markus. Hy is reeds na die dood van Pous Leo IV en Pous Benedictus III as pous voorgestel, maar het geweier. Op 14 Desember 867 op die ouderdom van 75 jaar, volg hy Pous Nicolaas I op en regeer presies vyf jaar tot sy dood op 14 Desember 872. Daar is gerugte dat hy vergiftig is. Hy word opgevolg deur Pous Johannes VIII. Die naam ‘Adrianus’ beteken 'inwoner van Adrië'. Pous Adrianus II het die beleid van sy voorganger Pous Nicolaas I ten opsigte van die Franke voortgesit. Lotarius II, koning van Lotaringe sterf in 869 en die pous onderhandel met die Frankiese konings om die keiser Lodewyk II te laat erf van sy broer Lotarius. Photius die patriarg van Konstantinopel is deur die nuwe keiser Basil van Masedonië verdryf, kort na die konsilie waarop die vorige pous Nicolaas I geëkskommunikeer is.